Președintele PNL Suceava, Gheorghe Flutur, a participat, luni dimineața, la lansarea candidaturii pentru un nou mandat a „primarului liberal de nota 10” din Cârlibaba, Gabriel Danciu. Gheorghe Flutur a subliniat faptul că dintr-o localitate uitată cu câțiva ani în urmă, izolată și cu drumuri prăfuite, Gabriel Danciu a reușit să asfalteze 99% din drumurile comunei. „Toată lumea poate să vadă ce sediu de primărie europeană are, ce cămin cultural, ce centru medical cu cabinete și farmacie, casa medicului, Școala Gimnazială <Ștefan cel Mare> și grădiniță, terenuri de joacă, un centru civic modern și trasee turistice. De asemenea, comuna este dotată cu microbuz și autocar, devenind astfel o comună europeană la intrarea în Bucovina dinspre Ardeal, cu care ne mândrim”, a declarat șeful administrației județene.
La întâlnirea cu cetățenii din Cârlibaba, Gheorghe Flutur a vorbit și despre asfaltarea drumului Bobeica și legătura cu Izvoarele Sucevei și cu granița Ucrainei. Gheorghe Flutur, care candidează pentru un nou mandat de președinte al CJ Suceava, a subliniat și nevoia dotării cu microbuze școlare în continuare, deoarece eforturile primăriei sunt uriașe, având în vedere că microbuzul existent parcurge peste 250 km pe zi pentru a duce copiii la școală. „Din acest motiv Cârlibaba este o localitate care trebuie și merită în continuare ajutată. Bravo, domnule primar Gabriel Danciu!”, a transmis Gheorghe Flutur.